# Tamires Cássia Dias Gomes

Tamires Cássia Dias Gomes (Caeté, 10 d'octubre de 1987) és una futbolista professional brasilera que actua com a lateral esquerre al Corinthians i a la selecció brasilera.

## Biografia
### Infància

Nascuda a Caeté, a la regió metropolitana de Belo Horizonte (Minas Gerais), a Tamires sempre li va agradar jugar a futbol. Als 11 anys, va decidir que volia ser futbolista professional després de veure un partit de la selecció femenina per televisió. Als 15 anys, es va traslladar a São Paulo per viure amb una tia i intentar progresar en el món del futbol. Primer va despuntar en el futsal, passant per alguns clubs de la localitat de Guarulhos.
A finals de 2003, va superar una prova d'accés d'un equip de futbol 11, el Juventus da Mooca. Allà va conèixer el seu marit, César, qui formava part de l'equip masculí.

### Carrera professional

El 2006, Tamires va fitxar pel Santos. Aquell any, va formar part del combinat de futbolistes de São Paulo que va representar el Brasil en la Peace Queen Cup, a Corea del Sud. Després de dues temporades al club del litoral paulista i d'un breu pas pels Estats Units, on va jugar amb les Charlotte Eagles; el 2008 va tornar al Brasil per jugar amb la Ferroviária d'Araraquara (estat de São Paulo).
El 2009, la defensa va quedar-se embarassada i va creure que hauria de deixar el futbol. Va passar dos anys apartada dels camps, cuidant del fill, fins que el 2011 va rebre una oferta de l'Atlético Mineiro. No obstant això, no va suportar la distància del fill i del marit i va optar per tornar a deixar el futbol.
El 2013, Tamires va tornar als terrenys de joc amb l'AD Centro Olímpico. Amb l'equip de São Bernardo do Campo va guanyar el campionat brasiler, sent decisiva en la conquesta marcant un dels gols del seu equip en el partit de tornada de la final. Va ser en aquesta temporada quan va debutar amb la selecció, en un duel de la Valais Women's Cup contra Nova Zelanda, a Suïssa.
El 2014, va formar part del combinat que va conquerir la Copa Amèrica. L'any següent, la lateral va ser or amb la selecció brasilera en els Jocs Panamericans de 2015 a Toronto, Canadà. També al Canadà, Tamires va disputar la Copa del Món femenina de futbol de 2015, la seva primera participació en un Mundial.
Aquell mateix any, la jugadora va rebre una oferta per fitxar pel Fortuna Hjørring. S'hi va estar a Dinamarca fins al juny de 2019, quan es va incorporar al Corinthians. Amb el Timão va assolir una fita inèdita en el futbol femení a Amèrica del Sud, quan el 2021 va alçar-se amb el títol estatal, el nacional i la Copa Libertadores. Aquell any va ser declarada millor jugadora sud-americana pel diari uruguaià El País. Si el 2021 va ser un gran any pel Corinthians, l'any 2023 va ser-ho encara més, ja que al triplet van sumar el títol de la Supercopa del Brasil.
Tamires s'ha convertit en una peça clau de la selecció, amb la qual ha disputat les Copes del Món de Canadà 2015, França 2019 i Austràlia i Nova Zelanda 2023; en les Copes Amèrica del Brasil 2014, Xile 2018 i Colòmbia 2022 (totes tres guanyades per la canarinha); i en els Jocs Olímpics de Rio 2016, Tòquio 2020 i París 2024. En aquest darrer torneig, va patir un trencament dels lligaments del turmell dret durant el partit de quarts de finals contra les locals, i va haver de veure la lluita per les medalles des de la graderia. L'equip va classificar-se per a la final, on va ser superat pels Estats Units (1-0).
La capitana del Corinthians està preparant el títol d'entrenadora, tot i que va declarar que confiava en jugar fins als 40 anys.

## Títols

| Amb la Selecció20162022 | Centro Olímpico Campionat Brasiler: 2013 Fortuna Hjørring Campionat Danès: 2016, 2018 Copa de Dinamarca: 2016, 2019 Corinthians Copa Llibertadores: 2019, 2021, 2023 Campionat Brasiler: 2020, 2021, 2022, 2023 Campionat Paulista: 2019, 2020, 2021, 2023 Supercopa del Brasil: 2022, 2023, 2024 Copa Paulista: 2022 Selecció Brasilera Copa Amèrica: 2014, 2018, 2022 Jocs Panamericans: 2015 Jocs Olímpics: medalla de plata a París 2024 | Premis individuals Samba d'Or de 2023. |

## Referències

* 1 2 «Corinthians anuncia a contratação de Tamires, lateral da seleção» (en portuguès brasiler). Terra, 27-06-2019. Arxivat de l'original el 2019-06-27. [Consulta: 29 juny 2019].
* ↑ «Seleção Feminina é convocada para a Copa do Mundo da França» (en portuguès brasiler). Confederação Brasileira de Futebol. Arxivat de l'original el 2019-05-16. [Consulta: 29 juny 2019].
* 1 2 3 4 5 «Titular da seleção concilia a vida materna com a de jogadora» (en portuguès brasiler). Folha de S.Paulo, 20-02-2018. Arxivat de l'original el 2019-06-01. [Consulta: 1r juny 2019].
* ↑ «Tamires Dias, capitã do Corinthians, é a capa digital da GQ de março» (en portuguès brasiler). GQ, 21-08-2022. Arxivat de l'original el 2023-07-24. [Consulta: 24 juliol 2023].
* ↑ «Centro Olímpico vence São José e é campeão do Brasileiro feminino» (en portuguès brasiler). Globoesporte. Grupo Globo, 07-12-2013. Arxivat de l'original el 2023-07-24. [Consulta: 24 juliol 2023].
* 1 2 «Ficha técnica: Tamires, lateral, Fortuna Hjorring» (en portuguès brasiler). Confederação Brasileira de Futebol, 02-08-2016. Arxivat de l'original el 2019-06-01. [Consulta: 1r juny 2019].
* ↑ «Faltam 10 dias para Brasil estrear na Copa Feminina 2019. Conheça nossas atletas» (en portuguès brasiler). Terra. Arxivat de l'original el 2019-06-01. [Consulta: 1r juny 2019].
* ↑ Palmarocchi, Sol. «¡Jogo bonito! Tamires es la mejor de América» (en castellà). Bitbol, 05-01-2022. Arxivat de l'original el 2023-07-24. [Consulta: 24 juliol 2023].
* ↑ «Campeãs paulistas! Corinthians goleia rival e leva a quádrupla coroa do futebol feminino» (en portuguès brasiler). Esporte Paulista, 26-11-2023. [Consulta: 14 agost 2024].
* ↑ «Vadão convoca Marta e veteranas para a Copa do Mundo feminina, na França» (en portuguès brasiler). O Estado de S. Paulo, 21-05-2019. Arxivat de l'original el 2019-05-16. [Consulta: 1r juny 2019].
* ↑ Tedeschi, Angelo. «Quais são as principais jogadoras da seleção brasileira?» (en portuguès brasiler). Futeboleiro, 13-07-2023. Arxivat de l'original el 2023-07-14. [Consulta: 24 juliol 2023].
* ↑ «Tamires se despide de los Juegos por una rotura del ligamento del tobillo» (en espanyol europeu). swissinfo.ch, 06-08-2024. Arxivat de l'original el 2024-08-14. [Consulta: 14 agost 2024].
* ↑ Peterson, Anne M. «EEUU derrota a Brasil y atrapa su 5to oro en el fútbol olímpico femenino» (en castellà). Los Angeles Times, 10-08-2024. Arxivat de l'original el 2024-08-13. [Consulta: 14 agost 2024].
* ↑ «Capitã do Corinthians agradece apoio do Presidente Ednaldo Rodrigues» (en portuguès brasiler). Confederació Brasilera de Futbol, 12-02-2023. Arxivat de l'original el 2023-07-24. [Consulta: 24 juliol 2023].
* ↑ Canhedo, Ana. «Tamires traça planos de atuar até os 40 anos e mostra apetite por taças no Corinthians: "Manter no topo"» (en portuguès brasiler). Globoesporte. Grupo Globo, 14-01-2022. Arxivat de l'original el 2023-07-24. [Consulta: 24 juliol 2023].
* ↑ «Fortuna Hjørring slog Brøndby i kvindernes pokalfinale» (en danès). Jyllands Posten, 18-05-2019. Arxivat de l'original el 2019-06-01. [Consulta: 1r juny 2019].
* ↑ «Brasil vence Colômbia e conquista octacampeonato da Copa América feminina». UOL, 30-07-2022. Arxivat de l'original el 2022-07-31. [Consulta: 31 juliol 2022].
* ↑ «Samba Gold 2023: Vinicius Junior, Tamires e Marcos Leonardo são vencedores» (en portuguès brasiler). globoesporte. Grupo Globo, 27-11-2023. Arxivat de l'original el 2024-02-06. [Consulta: 28 març 2024].

## Enllaços externs

* «Perfil» (en anglès). Soccerway. [Consulta: 13 febrer 2016].
* «Perfil» (en castellà). COI. [Consulta: 24 juliol 2023].